ŉ Skool waar die ligte nie wil afskakel nieArgieffoto (Foto: David Mark/Pixabay) ŉ Skool in Amerika se 7 000 ligte brand al vir ŉ jaar en ŉ half lank dag en nag – en niemand kan dit afskakel nie. ŉ Rekenaarfout het in Augustus 2021 dit onmoontlik gemaak om die beligtingstelsel by die Minnechaung Regional High School in Massachusetts af te skakel. Die einde is dalk in sig. “Ons is baie bewus daarvan dat dit belastingbetalers baie geld kos,” het Aaron Osborne, ŉ finansiesbeampte van die skool, aan NBC News gesê. Hy beraam die flater kos duisende dollar per maand. “Ons doen alles in ons vermoë om die probleem op te los.” Die skoolkoerant het berig dat ŉ rekenaarbediener nie herstel kan word nie en herstelwerk is telkens gekortwiek omdat die bestuur van die maatskappy, wat die nuwe stelsel in 2012 geïnstalleer het, gereeld in ander hande geplaas word. Wêreldwye verskaffingskwessies het ook pogings vertraag om die nodige onderdele te bekom. Die probleem het intussen die aandag getrek van die satiriese Saturday Night Live-televisieprogram. “Dit gaan goed met die skoliere, maar die klaskamer-hamster word mal,” het die aanbieder geskerts. NBC sê onderwysers het per hand al sommige gloeilampe in klaskamers verwyder in ŉ poging om onnodige verkwisting te probeer verminder. Onderdele het uiteindelik opgedaag en ŉ “sagteware-oorskakeling” is vir volgende maand geskeduleer. Maar dit gaan duur wees om die ligte af te skakel: beamptes bereken dit sal tussen $75 000 en $80 000 (tussen R1,3 miljoen en R1,4 miljoen) kos om die bediener en beligting te vervang.